b'\n_START_ARTICLE_\nKapsula (mikrobiologija)\n_START_PARAGRAPH_\nKapsula je sluzava opna koja se stvara na citoplazmatskoj membrani bakterija, a izlu\xc4\x8duje na povr\xc5\xa1inu stani\xc4\x8dne stijenke Stvaraju je samo kapsulogene bakterije, a bakteriji omogu\xc4\x87uje kolonizaciju i \xc5\xa1titi ju od nepovoljnog utjecaja okoli\xc5\xa1a.\n_START_SECTION_\nSvojstva\n_START_PARAGRAPH_\nKapsulu imaju uglavnom bacili, neki streptokoki, rod Klebsiella i drugi. Neki je stvaraju uvijek, neki tek kad u\xc4\x91u u organizam zbog za\xc5\xa1tite od vanjskih utjecaja i imunolo\xc5\xa1ke obrane. Razli\xc4\x8dite vrste imaju razli\xc4\x8dit sastav kapsule. Ve\xc4\x87ina bakterija je pravi od polisaharida u obliku mre\xc5\xbee kao npr. celuloza, dekstran i organske kiseline, amino\xc5\xa1e\xc4\x87eri, monosaharidi. Kapsula ima svoje antigene (K-antigeni), \xc5\xa1to omogu\xc4\x87uje spajanje sa homolognim antitijelom \xc5\xa1to izaziva bubrenje kapsule pa ona postane nekoliko puta deblja i mo\xc5\xbee se uo\xc4\x8diti pod mikroskopom (tu\xc5\xa1 preparat, faznokontrastni mikroskop). To se zove mikroprecipitacija ili Neufeldov fenomen i mo\xc5\xbee poslu\xc5\xbeiti za identifikaciju bakterija.'